## Rješenje kojim se utvrđuje da je za društvo Konikom d.o.o. iz Osijeka, nastala obveza objavljivanja ponude za preuzimanje trgovačkog društva Slavonijatekstil d.d., Osijek

### NN 96/2007 (19.9.2007.), Rješenje kojim se utvrđuje da je za društvo Konikom d.o.o. iz Osijeka, nastala obveza objavljivanja ponude za preuzimanje trgovačkog društva Slavonijatekstil d.d., Osijek

# HRVATSKA AGENCIJA ZA NADZOR FINANCIJSKIH USLUGA

**2888**

Na temelju članka 32. stavka 7. Zakona o preuzimanju dioničkih društava
(»Narodne novine« 84/02, 87/02 i 120/02) i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
Hrvatska agencija za nadzor financijskih usluga u predmetu utvrđivanja
postojanja obveze objavljivanja ponude za preuzimanje trgovačkog društva
Slavonijatekstil d.d., Osijek, Ulica jablanova 43, na sjednici održanoj 13.
rujna 2007. godine donijela je

## RJEŠENJE

I. Utvrđuje se da je za društvo Konikom d.o.o. iz Osijeka, Ulica jablanova 43,
upisano u sudski registar Trgovačkog suda u Osijeku pod MBS: 030029774, 2.
listopada 2004. godine nastala obveza objavljivanja ponude za preuzimanje
trgovačkog društva Slavonijatekstil d.d., Osijek, Ulica jablanova 43, koje je
društvo upisano u sudski registar Trgovačkog suda u Osijeku pod MBS: 030003148
jer je tog dana proteklo 18 mjeseci od 2. travnja 2003. godine, kada je društvo
steklo 30 dionica Slavonijatekstila d.d., Osijek, Ulica jablanova 43, putem
javne dražbe na Varaždinskoj burzi, nakon čega je raspolagalo s 9.051 dionica,
što čini 85,07% glasova.
II. Društvo Konikom d.o.o. iz Osijeka, Ulica jablanova 43 obvezno je ponudu za
preuzimanje uputiti svim preostalim dioničarima društva Slavonijatekstil d.d.,
Osijek, Ulica jablanova 43, koji drže dionice s pravom glasa.
III. Nalaže se društvu Slavonijatekstil d.d., Osijek, Ulica jablanova 43 da ovo
rješenje dostavi dioničarima društva ili omogući dostavu rješenja putem
Središnje depozitarne agencije d.d. Zagreb, u roku od 15 dana od dana primitka
rješenja.
IV. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje: Agencija) provela je
sukladno odredbama članka 32. Zakona o preuzimanju dioničkih društava (»Narodne
novine« br. 84/02, 87/02 i 120/02, dalje: Zakon o preuzimanju), postupak nadzora
nad stjecanjem dionica trgovačkog društva Slavonijatekstil d.d., Osijek, Ulica
jablanova 43 (dalje: Izdavatelj).
Sukladno odredbama članka 4. stavak 3. alineja 1. Zakona o preuzimanju, dana 2.
listopada 2004. godine nastupila je za društvo Konikom d.o.o. za trgovinu i
usluge, Osijek, Ulica jablanova 43 (dalje: »Obveznik«) obveza objave ponude za
preuzimanje Izdavatelja.
Obveznik je bio dužan, temeljem odredbe članka 13. stavka 1. Zakona o
preuzimanju dioničkih društava, do 2. studenoga 2004. godine podnijeti Komisiji
za vrijednosne papire Republike Hrvatske (dalje u tekstu: Komisija), kao pravnom
predniku Agencije zahtjev za odobrenje objavljivanja ponude za preuzimanje,
budući da je 2. travnja 2003. godine Obveznik kupio 30 dionica Izdavatelja putem
javne dražbe na Varaždinskoj burzi po cijeni od 900,00 Prava (nominalna
vrijednost 900,00 kn). Navedena transakcija provedena je u sustavu Središnje
depozitarne agencije 10. travnja 2003.
Izdavatelj je javno dioničko društvo sukladno odredbama članka 114. Zakona o
tržištu vrijednosnih papira (»Narodne novine« 84/02), koje je dionice izdalo
javnom ponudom. Komisija je Izdavatelju 31. srpnja 2003. godine izdala Rješenje
o odobrenju objavljivanja podataka iz skraćenog prospekta pri uvrštenju dionica
Izdavatelja u kotaciju javnih dioničkih društava. Izdavatelj je član Središnje
depozitarne agencije d.d. Zagreb od 3. prosinca 2002. godine.
Obveznik je proveo postupak preuzimanja prema odredbama Zakona o postupku
preuzimanja dioničkih društava (»Narodne novine« br. 124/97, 57/01) u listopadu
2001. godine. Nakon provedenog postupka preuzimanja Obveznik je raspolagao s
8.991 dionicom Izdavatelja, što je iznosilo 84,50% temeljnog kapitala
Izdavatelja i davalo je 84,50% glasova. Temeljni kapital Izdavatelja tada je
iznosio 38.304.000,00 kuna i bio je podijeljen na 10.640 redovnih dionica
nominalne vrijednosti 3.600,00 kuna svaka. Prilikom prijenosa knjige dionica od
Izdavatelja u depozitorij Središnje depozitarne agencije 11. prosinca 2002.
godine Obveznik je bio upisan kao vlasnik 9.021 dionice Izdavatelja, što je
iznosilo 84,78% temeljnog kapitala Izdavatelja i davalo je 84,78% glasova,
obzirom da je Obveznik nakon ponude za preuzimanje stekao dodatnih 30 dionica
ili 0,28% Izdavatelja 12. prosinca 2001. godine. Nakon toga Obveznik je 2.
travnja 2003. godine putem javne dražbe na Varaždinskoj burzi po cijeni od
900,00 Prava (nominalna vrijednost 900,00 kn) stekao dodatnih 30 dionica
Izdavatelja. Predmetna je transakcija provedena u depozitoriju Središnje
depozitarne agencije 10. travnja 2003. godine, nakon kojeg je stjecanja Obveznik
raspolagao s ukupno 9.051 dionicom Izdavatelja, što je iznosilo 85,07% temeljnog
kapitala i davalo je 85,07% glasova.
Komisija je 24. listopada 2002. godine, pod klasom: 450-08/02-01/721; urbroj:
567-01/02-2, temeljem zakonskog ovlaštenja iz članka 12. stavka 1. točka 12.
Zakona o tržištu vrijednosnih papira (»Narodne novine« br. 84/02) izdala
mišljenje u kojem navodi da dioničari koji su u trenutku stupanja na snagu
Zakona o preuzimanju raspolagali s više od 75% dionica s pravom glasa u glavnoj
skupštini izdavatelja i koji su ponudu za preuzimanje objavili u skladu sa
Zakonom o postupku preuzimanja dioničkih društava (»Narodne novine« br. 124/97,
57/01), u slučaju daljnjeg stjecanja dionica, nisu obvezni objaviti ponudu za
preuzimanje sukladno odredbi članka 37. Zakona o preuzimanju, već su ponudu za
preuzimanje obvezni objaviti sukladno odredbi članka 4. stavak 3. Zakona o
preuzimanju. Navedeno je mišljenje objavljeno na internetskoj stranici Agencije.
Odredbom članka 4. stavak 3. Zakona o preuzimanju propisano je da osoba koja je
na temelju ponuda za preuzimanje stekla 75 ili više posto dionica s pravom glasa
u slučaju daljnjeg stjecanja dionica s pravom glasa istog izdavatelja obvezna je
objaviti ponudu za preuzimanje kada protekne 18 mjeseci od dana prvog stjecanja
dionica nakon prethodne ponude za preuzimanje. Prvo stjecanje nakon stupanja na
snagu Zakona o preuzimanju bilo je 2. travnja 2003. godine, kada je Obveznik
putem javne dražbe na Varaždinskoj burzi po cijeni od 900,00 Prava (nominalna
vrijednost 900,00 kn) stekao dodatnih 30 dionica Izdavatelja. Predmetna je
transakcija provedena u depozitoriju Središnje depozitarne agencije 10. travnja
2003. godine, nakon kojeg je stjecanja Obveznik raspolagao s ukupno 9.051
dionicom Izdavatelja, što je iznosilo 85,07% temeljnog kapitala i davalo je
85,07% glasova. Dana 2. listopada 2004. godine protekao je rok od 18 mjeseci od
dana prvog stjecanja dionica nakon stupanja na snagu Zakona o preuzimanju.
Rok u kojem je Obveznik bio dužan Komisiji podnijeti zahtjev za odobrenje
objavljivanja ponude za preuzimanje određen je člankom 13. st. 1. Zakona o
preuzimanju, odnosno u roku od 30 dana od nastanka obveze objavljivanja ponude
za preuzimanje, dakle, do 2. studenog 2004. godine. Odredbom članka 15. st. 3.
Zakona o preuzimanju propisano je da ponuđena cijena ne može biti niža od
najviše cijene po kojoj je ponuditelj, ili osoba koja s njime zajednički
djeluje, stekao dionice s pravom glasa u razdoblju od jedne godine prije dana
objavljivanja ponude za preuzimanje.
Sukladno članku 135. Zakona o općem upravnom postupku, Agencija smatra da je
utvrdila činjenice i okolnosti koje su značajne za ovo rješenje. U cilju
omogućavanja stranci da ostvari i zaštiti svoja prava i pravne interese,
Agencija je više puta zatražila od iste očitovanja na gore navedene okolnosti.
Dana 16. veljače 2007. godine Agencija je zaprimila očitovanje Obveznika na
okolnost nastanka obveze preuzimanja Izdavatelja na dan 2. listopada 2004.
godine, očitovanje koje nije sadržavalo nikakve nove činjenice ili okolnosti
koje bi bile od utjecaja na donošenje ovog rješenja.
Slijedom navedenog, Agencija smatra da je strankama u postupku bila dana
mogućnost da se očituju o svojim pravima i pravnim interesima, sukladno odredbi
članka 135. Zakona o općem upravnom postupku.
Slijedom navedenog, a sukladno odredbama članka 32. stavka 7. Zakona o
preuzimanju dioničkih društava kojima je propisano da ako osoba koja je obvezna
objaviti ponudu za preuzimanje, to ne učini u zakonskom roku, Komisija će
postojanje obveze na objavljivanje ponude za preuzimanje utvrditi rješenjem,
valjalo je riješiti kao u točki 1. izrjeke rješenja.
Sukladno odredbama članka 8. stavka 4. Zakona o tržištu vrijednosnih papira
(»Narodne novine« broj 84/02), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/06-01/86
Urbroj: 326-321/07-11
Zagreb, 13. rujna 2007.

Predsjednik Uprave
**Ante Samodol**, v. r.

Rješenje, NN 96/2007-2888
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)